যারা আসামি হচ্ছেন :দায়িত্বশীল সূত্র জানায়, এ মামলায় ছয়জনকে আসামি করা হচ্ছে। তারা হলেন- জাবালে নূর পরিবহনের সেই বাসচালক মাসুম বিল্লাহ ও তার সহকারী এনায়েত হোসেন এবং বাসটির মালিক শাহাদাত হোসেন। ওই বাসটি যে বাসের সঙ্গে পাল্লা দিয়েছিল ওই বাসের চালক জোবায়ের সুমন ও চালকের সহকারী কাজী আসাদ এবং বাসটির মালিক জাহাঙ্গীর আলম। মূলত দুই চালকের বাস চালানোর লাইসেন্স ছিল না। তবে তাদের মোটরসাইকেল ও হালকা যান চালানোর লাইসেন্স ছিল। তাদের কাছে পাওয়া গেছে বাংলাদেশ রোড ট্রান্সপোর্ট অথরিটির (বিআরটিএ) অপেশাদার চালকের লাইসেন্স কার্ড। এসব কার্ডে ইংরেজি বর্ণে লেখা আছে এলসি (হালকা যান)। এ ধরনের লাইসেন্স ব্যবহার করে কোনোভাবেই পেশাদার চালক হিসেবে ভারী যান চালানোর কথা নয়। জেনেশুনে এ ধরনের চালকের হাতে স্টিয়ারিং তুলে দেওয়ায় এ মামলায় দুই বাস মালিককে আসামি করা হচ্ছে। তবে একই পরিবহনের আরেকটি বাস প্রথমে পাল্লাপাল্লিতে জড়ালেও তার কারণে দুর্ঘটনা সংঘটিত হয়নি। সেই বাসটি পাল্লাপাল্লিতে শেষ পর্যন্ত থাকা দুই বাসের পেছনে পড়ে যায়। স্বাভাবিক কারণেই তাই ওই বাসের চালক ও তার সহকারীকে আসামি করা হচ্ছে না। ঘটনার পরপরই ক্ষুব্ধ শিক্ষার্থীরা ওই বাসের চালক সোহাগ আলী ও তার সহকারী রিপনকে আটক করে আইন-শৃঙ্খলা রক্ষাকারী বাহিনীর হাতে তুলে দেন। পরে তদন্তে বেরিয়ে আসে দুর্ঘটনাস্থলে তাদের বাসটি পার্ক করা ছিল। উত্তেজিত ছাত্ররা বাসটি ভাংচুর ও পুড়িয়ে দেয়। সোহাগ ও রিপন অভিযোগ থেকে রেহাই পাচ্ছেন। চার্জশিটে যাদের আসামি করা হচ্ছে তাদের মধ্যে চারজন বর্তমানে গ্রেফতার হয়ে কারাগারে আছেন। এখনও গ্রেফতার করা যায়নি জাবালে নূরের একটি বাসের চালকের সহকারী কাজী আসাদ ও মালিক জাহাঙ্গীর আলমকে। এ মামলায় দুই চালক মাসুম ও জোবায়ের ও এক বাসের মালিক শাহাদাত হোসেন ১৬৪ ধারায় স্বীকারোক্তিমূলক জবানবন্দি দিয়েছেন।